নিজস্ব প্রতিবেদন : ওষুধ নিয়েও এবার রাজ্যকে চাপে রাখছে কেন্দ্র। নায্য মূল্যের ওষুধ প্রকল্পকে বড়সড় চ্যালেঞ্জের মুখে ফেলতে বাজারে চলে এল সাশ্রয় মূল্যের ওষুধের দোকান। কেন্দ্রীয় স্বাস্থ্য ও পরিবার কল্যাণমন্ত্রকের এই প্রকল্পের পোশাকি নাম, অমৃত। এই প্রকল্পের আওতায় সবধরণের ওষুধ ও সার্জিক্যাল সরঞ্জামের উপর মিলবে সর্বোচ্চ সত্তর শতাংশ হারে ছাড়। তবে নায্য মূল্যের ওষুধের দোকানের মতো এখানে শুধু জেনেরিক নামে ওষুধ বিক্রি হবে না। অমৃত স্টোরে বিভিন্ন প্রতিষ্ঠিত বহুজাতিক সংস্থার ব্র্যান্ডেড ওষুধও পাওয়া যাবে। অমৃত স্টোরে বিশেষ করে ক্যান্সারের মতো দূরারোগ্য ব্যাধির জন্য প্রয়োজনীয় দামি ওষুধ অনেকটাই কম দামে মিলবে। যেমন, ৫৯ হাজার টাকার কেমো মিলবে  মাত্র ২৯ হাজার টাকায়। ইতিমধ্যেই হাজরার চিত্তরঞ্জন ক্যান্সার হাসপাতালে চালু হয়ে গেছে রাজ্যের প্রথম অমৃত মেডিসিন স্টোর। আপাতত ক্যান্সারের সবধরণের ওষুধ, কেমো ইঞ্জেকশন, অ্যান্টি বায়োটিক পাওয়া যাচ্ছে মেডিসিন স্টোরে। এছাড়াও প্রয়োজনীয় সব ওষুধেরই স্টক থাকছে দোকানে। তবে প্রেসক্রিপশন না নিয়ে এলে ওষুধ মিলবে না।